CELEX: 32008D0036
Language: hu
Date: 2008-01-10 00:00:00
Title: 2008/36/EK: A Bizottság határozata ( 2008. január 10. ) a hozzáadott fitoszterolt/fitosztanolt tartalmazó rizsitalok 258/97/EK európai parlamenti és tanácsi rendelet szerinti új élelmiszerként történő forgalomba hozatalának engedélyezéséről (az értesítés a C(2008) 6. számú dokumentummal történt)

11.1.2008   
            
            
               HU
            
            
               Az Európai Unió Hivatalos Lapja
            
            
               L 8/15
            
         
      A BIZOTTSÁG HATÁROZATA
   
   (2008. január 10.)
   a hozzáadott fitoszterolt/fitosztanolt tartalmazó rizsitalok 258/97/EK európai parlamenti és tanácsi rendelet szerinti új élelmiszerként történő forgalomba hozatalának engedélyezéséről
   (az értesítés a C(2008) 6. számú dokumentummal történt)
   (Csak a finn és a svéd nyelvű szöveg hiteles.)
   (2008/36/EK)
   AZ EURÓPAI KÖZÖSSÉGEK BIZOTTSÁGA,
   tekintettel az Európai Közösséget létrehozó szerződésre,
   tekintettel az új élelmiszerekről és az új élelmiszer-összetevőkről szóló, 1997. január 27-i 258/97/EK európai parlamenti és tanácsi rendeletre (1) és különösen annak 7. cikkére,
   mivel:
   
               (1)
            
            
               2004. október 12-én a Teriaka Ltd Paulig Group kérelemmel fordult Finnország illetékes hatóságaihoz, hogy új élelmiszerként vagy új élelmiszer-összetevőként forgalomba hozhasson hozzáadott fitoszterolt tartalmazó rizsitalokat.
            
         
               (2)
            
            
               2005. január 12-én Finnország illetékes élelmiszer-értékelő testülete kibocsátotta előzetes értékelő jelentését. A jelentésben a testület arra a következtetésre jutott, hogy a hozzáadott fitoszterolt tartalmazó rizsital az emberi fogyasztás szempontjából biztonságos.
            
         
               (3)
            
            
               A Bizottság az előzetes értékelő jelentést 2005. január 31-én az összes tagállamhoz továbbította.
            
         
               (4)
            
            
               A 258/97/EK rendelet 6. cikkének (4) bekezdésében meghatározott hatvannapos időszak alatt az említett előírásnak megfelelően indokolt kifogásokat emeltek a termék forgalomba hozatalával szemben.
            
         
               (5)
            
            
               Ezért 2005. október 28-án az Európai Élelmiszerbiztonsági Hatóság (EFSA) véleményének kikérésére került sor.
            
         
               (6)
            
            
               2006. február 15-én az EFSA elfogadta a „diétás termékek, táplálkozás és allergiák tudományos testületének a Bizottság kérésére kiadott állásfoglalását a hozzáadott fitoszterolt tartalmazó rizsital új élelmiszerként történő alkalmazásáról”.
            
         
               (7)
            
            
               Állásfoglalásában a testület arra a következetésre jutott, hogy semmi sem indokolja annak feltételezését, hogy a hozzáadott fitoszterolt/fitosztanolt tartalmazó rizsitalok növelik a túlzott fitoszterol-fogyasztás kockázatát.
            
         
               (8)
            
            
               A tudományos értékelés alapján megállapítást nyert, hogy a hozzáadott fitoszterolt/fitosztanolt tartalmazó rizsitalok megfelelnek a 258/97/EK rendelet 3. cikkének (1) bekezdésében megfogalmazott feltételeknek.
            
         
               (9)
            
            
               A hozzáadott fitoszterolokat, fitoszter-észtereket, fitosztanolokat és/vagy fitosztanol-észtereket tartalmazó élelmiszerek és élelmiszer-összetevők címkézéséről szóló, 2004. március 31-i 608/2004/EK bizottsági rendelet (2) biztosítja, hogy a fogyasztók megkapják a szükséges információkat ahhoz, hogy elkerüljék a hozzáadott fitoszterol túlzott bevitelét.
            
         
               (10)
            
            
               Az e határozatban előírt intézkedések összhangban vannak az Állategészségügyi Állandó Bizottság véleményével,
            
         ELFOGADTA EZT A HATÁROZATOT:
   1. cikk
   A mellékletben meghatározott hozzáadott fitoszterolt/fitosztanolt tartalmazó rizsitalok új élelmiszerként forgalomba hozhatók a Közösség területén.
   2. cikk
   (1)   Az 1. cikkben említett rizsitalokat úgy kell kiszerelni, hogy könnyen el lehessen osztani olyan adagokra, amelyek maximum 3 grammot (napi 1 adag esetén) vagy maximum 1 grammot tartalmaznak (napi 3 adag esetén) a hozzáadott fitoszterolból/fitosztanolból.
   (2)   Egy rizsitalflakonban a hozzáadott fitoszterol/fitosztanol mennyisége nem haladhatja meg a 3 grammot.
   3. cikk
   Ennek a határozatnak a Teriaka Ltd, Siirakuja 3, 01490 Vantaa, Finnország a címzettje.
   
      Kelt Brüsszelben, 2008. január 10-én.
      
         
            a Bizottság részéről
         
         Markos KYPRIANOU
         
         
            a Bizottság tagja
         
      
   
   
      (1)  HL L 43., 1997.2.14., 1. o. A legutóbb az 1882/2003/EK rendelettel (HL L 284., 2003.10.31., 1. o.) módosított rendelet.
   
      (2)  HL L 97., 2004.4.1., 44. o.
   
      MELLÉKLET
      A rizsitalokhoz hozzáadott fitoszterolok és fitosztanolok meghatározása
      Fogalommeghatározás
      A fitoszterolok és a fitosztanolok olyan, növényekből kivont szterolok és sztanolok, amelyek vagy szabad szterolokként és sztanolokként jelenhetnek meg, vagy élelmiszer-minőségű zsírsavakkal észteresítve.
      Összetétel (GC-FID-del vagy ezzel egyenértékű módszerrel)
      < 80 % β-szitoszterol
      < 15 % β-szitosztanol
      < 40 % kampeszterol
      < 5 % kampesztanol
      < 30 % sztigmaszterol
      < 3 % brassicaszterol
      < 3 % egyéb szterolok és sztanolok
      Kontamináció/Tisztaság (GC-FID-del vagy ezzel egyenértékű módszerrel)
      A nem növényolajokból nyert, élelmiszernek alkalmas fitoszteroloknak és fitosztanoloknak szennyező anyagoktól menteseknek kell lenniük. Ezt az biztosítja a legjobban, ha a fitoszterol/fitosztanol összetevő több mint 99 %-os tisztaságú.